




Litani Fer ar gyfer Pobloedd Israel, Palestina a Lebanon


Fel hyn y dywed yr ARGLWYDD:
"Clywir llef yn Rama, galarnad ac wylofain,
Rachel yn wylo am ei phlant, yn gwrthod ei chysuro am ei phlant,
oherwydd nad ydynt mwy."
(Jeremeia 31:15)


Dduw Abraham, tad cariadus holl bobloedd y Wlad Sanctaidd a'r Dwyrain Canol,
Clyw wylofain dy blant, a phawb sy'n dioddef yn y storm o drais
A ddechreuodd flwyddyn yn ôl, ac sy’n parhau i effeithio'r wlad a fendithiaist drwy bresenoldeb dy Fab.
Yn dy drugaredd, Arglwydd,
Clyw ein cri.

Cofiwn am yr holl bobl ddiniwed hynny, y plant a'r henoed,
Y mae eu marwolaethau yn clwyfo'n dynoliaeth mewn modd mor drasig.
Cysura'r galarus ar bob ochr i’r rhaniadau.
Tyrd â gobaith i ganol y gwrthdaro a thyrd â diweddglo i'r golwg.
Yn dy drugaredd, Arglwydd,
Clyw ein cri.

Arwain yr holl bobl allan o dywyllwch i oleuni,
O ryfel i heddwch,
O elyniaeth i gymod,
O ysbryd dialedd i ysbryd trugaredd.
Yn dy drugaredd, Arglwydd,
Clyw ein cri.


